感興二十七首  其二四
作者：方一夔
朝代：宋

paragraphs: 吾聞羲軒時，真淳初未散。
人人悟此理，不用一言贊。
漂流三季後，前聖多憂患。
木鐸方大鳴，音響惜中斷。
百家自其後，非是紛相難。
父子起爭端，恨死呻吟緩。
秦人規我隙，行素俱灰炭。
讀律不讀書，條貫毛髮亂。
嗟彼商顔人，坐不學城旦。
一曲紫芝歌，應有三人歎。